পারিবারিক বিবাদের ঘটনা নিয়ে এক ব্যক্তি অবসরপ্রাপ্ত আইপিএস অফিসার ভারতী ঘোষ-সহ চারজনের বিরুদ্ধে পশ্চিম মেদিনীপুরের পুলিশ সুপারের কাছে অভিযোগ দায়ের করলেন। 
২০১৩ সাল থেকে ২০১৫ সালের মধ্যে ওই বিবাদের ঘটনায় বৃহস্পতিবার মেদিনীপুর টাউনের কোতয়ালি থানার মিঞাবাজারের বাসিন্দা সঞ্জয় মণ্ডল নামে ওই ব্যক্তি তৎকালীন পুলিশ সুপার ভারতী, তৎকালীন কোতয়ালি থানার এএসআই গোপাল কৈবর্ত, তাঁর ভাই সুজয় এবং ভাইয়ের স্ত্রী রিমার নামে অভিযোগ দায়ের করেছেন। পুলিশ সূত্রের খবর, ওই অভিযোগের ভিত্তিতে শুক্রবার পর্যন্ত কোনও মামলা দায়ের হয়নি। এরইমধ্যে দাসপুর থানার টাকা-সোনা তছরূপ এবং তোলাবাজির মামলায় এদিন সিআইডি পশ্চিম মেদিনীপুরের এক এসআই দেবাশিস দাসকে গ্রেফতার করেছে। ২০১৬ সালে ঘটনার সময় তিনি ঝাড়গ্রাম জেলা পুলিশের মোটর ট্রান্সপোর্ট অফিসার ছিলেন। 
এদিনই ভারতীর স্বামী এম এ ভি রাজু আনন্দপুর থানার একটি মামলায় আলিপুর আদালতে আত্মসমর্পণ করে ৫০০ টাকার বন্ডে জামিন পেয়েছেন।
পারিবারিক বিবাদের ওই মামলায় সঞ্জয় পশ্চিম মেদিনীপুরের পুলিশ সুপারের কাছে অভিযোগপত্রে জানিয়েছেন, তাঁর মালবাজারে বাড়ি রয়েছে। ২০১৩ সালে বাবা মারা যাওয়ার পর তাঁর বাবারই সম্পত্তির অন্যতম অংশীদার হিসাবে মিঞাবাজারের বাড়িতে স্ত্রী, নাবালিকা কন্যাকে নিয়ে বসবাস শুরু করেন। কিন্তু তাঁর ভাই সুজয় পুলিশের সাহায্য নিয়ে তাঁকে জোর করে উচ্ছেদের জন্য নানা ধরনের অত্যাচার শুরু করেন। তিনি ২০১৫ সালে আদালতে এনিয়ে মামলা দায়ের করেছিলেন। সঞ্জয়ের দাবি, আদালত কোতয়ালি থানাকে নির্দেশ দিয়েছিল, তিনি যাতে শান্তিতে বসবাস করতে পারেন, তার ব্যবস্থা করতে। সঞ্জয়ের অভিযোগ, পুলিশ তা করেনি। 
কোতয়ালি থানার বেআইনি কাজের জন্য তিনি ভবিষ্যতে হেনস্থা হতে পারেন আশঙ্কা করে সঞ্জয় পুলিশের কাছে অভিযুক্তদের বিরুদ্ধে আইনি পদক্ষেপ করার জন্য আবেদন করেছেন।